**ՀԻՄՆԱՎՈՐՈՒՄ**

**«ՇԱՔԱՐԱՅԻՆ ԴԻԱԲԵՏԻ ԴԵՄ ՊԱՅՔԱՐԻ 2021-2026 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳԻՐԸ ԵՎ ԻՐԱԿԱՆԱՑՄԱՆ ԺԱՄԱՆԱԿԱՑՈՒՅՑԸ ՀԱՍՏԱՏԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. Ընթացիկ իրավիճակը և իրավական ակտի ընդունման անհրաժեշտությունը

 Հիմք ընդունելով «Շաքարախտով հիվանդացության աճի դեմ պայքարում անկախ պետու¬թյունների համագործակցության մասնակից պետությունների համա-գործակցության մասին» համաձայնագիրը, որի նպատակն է բարելավել շաքարախտով տառապող քաղաքացիների կյանքի որակը, ԱՊՀ մասնակից երկրները պարտավորվել են ձեռնարկել անհրաժեշտ միջոցառումներ շաքարախտով հիվանդացության դեմ պայքարի և կանխարգելման նպատակով ազգային օրենսդրության կատարելագործման և շաքարային դիաբետի վաղ հայտնաբերման, կանխարգելման և շաքարախտի և դրա բարդությունների կանխարգելմանն ուղղված երկարաժամկետ համապարփակ ծրագրեր մշակելու ուղղությամբ:

 2. Առաջարկվող կարգավորումների բնույթը

 Ներկայացվող նախագծով նախատեսվում է բարձրացնել շաքարային դիաբետի դեմ պայքարի, վաղ հայտնաբերման, դրա բարդությունների կանխարգելման, պացիենտների շարունակական հսկողության և բուժման արդյունավետությունը:

 3. Նախագծի մշակման գործընթացում ներգրավված ինստիտուտները և անձինք

Նախագիծը մշակվել է Առողջապահության նախարարության բժշկական օգնության քաղաքականության վարչության և «Հայկական ակնաբուժության նախագիծ» բարեգործական հիմնադրամի աշխատակիցների կողմից:

4. Ակնկալվող արդյունքը

Նախագծի ընդունմամբ ակնկալվում շաքարային դիաբետով պացիենտների կյանքի տևողության և որակի բարելավում, շաքարային դիաբետի և դրա բարդություններից հիվանդացության, հաշմանդամության և մահացության ցուցանիշների նվազեցում, շաքարային դիաբետի վաղ հայտնաբերման, դրա բարդությունների կանխարգելման համակարգի կազմակերպում, շաքարային դիաբետով պացիենտների բուժման ժամանակակից արդյունավետ բուժման ապահովում: